b'\n_START_ARTICLE_\nVM i ishockey 2013\n_START_SECTION_\nVM\n_START_PARAGRAPH_\nDet egentlig VM (ogs\xc3\xa5 kaldet "A-VM" eller "Top Division") blev af afviklet i Sverige og Finland i perioden 3. \xe2\x80\x93 19. maj 2013. Det var andet \xc3\xa5r i tr\xc3\xa6k at Sverige og Finland delte v\xc3\xa6rtskabet, men i mods\xc3\xa6tning til \xc3\xa5ret f\xc3\xb8r var svenskerne denne gang hovedv\xc3\xa6rtsland, hvilket bet\xc3\xb8d, at de fire afsluttende kampe blev spillet i Stockholm. De \xc3\xb8vrige kampe var som \xc3\xa5ret f\xc3\xb8r fordelt med \xc3\xa9n indledende gruppe og to kvartfinaler i hvert v\xc3\xa6rtsland. Turneringen havde deltagelse af 16 hold: de 14 bedst placerede hold ved VM 2012 samt de to oprykkere fra VM i 1. division gruppe A i 2012, Slovenien og \xc3\x98strig._NEWLINE_Mesterskabet blev vundet Sverige, som dermed vandt VM for 9. gang. Sverige havde senest vundet VM i 2006. Samtidig var det f\xc3\xb8rste gang i 27 \xc3\xa5r, at v\xc3\xa6rtslandet vandt VM. Det skete nemlig senest i 1986, hvor Sovjetunionen triumferede p\xc3\xa5 hjemmebane i Moskva. Svenskerne sikrede sig VM-titlen ved at besejre Schweiz i finalen med 5-1. Schweizerne havde v\xc3\xa6ret turneringens store overraskelse og havde opn\xc3\xa5et ni sejre i tr\xc3\xa6k (herunder ogs\xc3\xa5 en 3-2-sejr over svenskerne i den indledende runde) inden finalenederlaget til Sverige, og med s\xc3\xb8lvmedaljerne tangrede holdet sit hidtil bedste VM-resultat, idet Schweiz \xc3\xa9n gang tidligere \xe2\x80\x93 i 1935 p\xc3\xa5 hjemmebane i Davos \xe2\x80\x93 var blevet nr. 2 ved VM. Det var endvidere f\xc3\xb8rste gang siden 1953, at schweizerne kunne rejse hjem fra VM med medaljer om halsen._NEWLINE_Bronzemedaljerne blev vundet af USA, der i bronzekampen besejrede Finland med 3-2 efter forl\xc3\xa6nget spilletid og straffeslagskonkurrence, og dermed vandt amerikanerne VM-medaljer for f\xc3\xb8rste gang siden 2004._NEWLINE_Turneringen blev imidlertid en skuffelse for de olympiske mestre fra Canada og Ruslands forsvarende verdensmestre. Canada blev for fjerde \xc3\xa5r i tr\xc3\xa6k sl\xc3\xa5et ud i kvartfinalerne, hvilket aldrig tidligere var sket for spillets moderland, og Rusland spillede en turnering p\xc3\xa5 det j\xc3\xa6vne og m\xc3\xa5tte undervejs bl.a. lide den tort at blive besejret af Frankrig for f\xc3\xb8rste gang nogensinde i VM-sammenh\xc3\xa6ng._NEWLINE_De to nedrykningspladser blev besat af \xc3\x98strig og Slovenien, som dermed m\xc3\xa5tte ned i 1. division gruppe A igen efter kun en s\xc3\xa6son i topdivisionen.'